NB-Uitgewers skenk groot boekeskat vir Kaapse Vlakte - Maroela Media
Die skenking is gemaak aan die mobiele biblioteke wat Fedsas einde verlede jaar aan drie laerskole op die Kaapse Vlakte geskenk het. Dié projek is 'n inisiatief van Fedsas, in samewerking met Quali Books en die sangeres Nadine Blom.
Danie van Wyk, bestuurder van die Suid-Afrikaanse Onderwysontwikkelingstrust (SAOOT) in die Wes-Kaap, sê dié projek is bedoel om die lewe van kinders te verander. Hy sê hulle is dankbaar vir die onontbeerlike bydrae van organisasies soos NB-Uitgewers.
"Projekte soos hierdie het die steun van groot uitgewersmaatskappye nodig. Daarom beskou ons hierdie reuseskenking van NB-Uitgewers nie net as 'n belegging in die projek nie, maar in die toekoms van hierdie kinders," het hy gesê.
Fedsas sê skole wat wel nog oor skoolbiblioteke beskik, sukkel dikwels om die boekvoorraad op datum te hou weens die koste daaraan verbonde.
"Die mobiele biblioteke bestaan uit 'n kabinet waarin die boeke van klaskamer tot klaskamer verskuif kan word. Dit vergemaklik dus ook beheer oor die boekvoorraad en bied 'n waardevolle hulpmiddel aan onderwysers," het hy bygevoeg.